රාජගිරියේ පිහිටි වෙත්තසිංහ පවුලට හා තවත් අයට අයත් අක්කර 2යි පර්චස්3ක් විශාල ඉඩම පවරා ගැනීම පිළිබඳ ප්‍රශ්න කරන සුජීව සේනසිංහ මහතාගෙන් වෙනත් අයකුගේ හඩක් ඇසෙන බව ආණ්ඩු පක්ෂයේ ප්‍රධාන සංවිධායක හා ඇමැති දිනේෂ් ගුණවර්ධන මහතා පාර්ලිමේන්තුවේදී ඊයේ (25) ප්‍රකාශ කෙළේය.එම ඉඩම නාගරික සංවර්ධන අධිකාරිය වෙත පවරා ගැනීම ආරම්භ කෙළේ අද ඊයේ නොව 2007දී බවත් එය කෝට්ටේ ශ්‍රී ජයවර්ධනපුර පරිපාලන අගනගරයේ පරිපාලන ආයාතන ස්ථාපිත කිරීමේ නාගරික සංවර්ධන සැලැස්ම යටතේ සංවර්ධන කරන බවත් කී දිනේෂ් ගුණවර්ධන මහතා ඉඩම් අත්පත් කර ගැනීමේ පනතේ විධි විධාන වලට අනුකූලව පවරා ගෙන ඇති මේ ඉඩමේ අයිතිය සඳහා හිමිකරුවන් කිහිපදෙනෙකු ඉදිරිපත්වී ඇති නිසා හිමිකම් පරීක්ෂණයක් පවත්වා නියම හිමිකරුවන්ට නියමිත පරිදි වන්දි ලබා‍දීමට පියවර ගන්නා බව ද කීය.ඉදිරිපත්වී ඇති අයිතිකරුවන් අතර පස්වන පටුමගේ කුලරත්න නමැති මහත්මයකු මේ ඉඩමට හිමිකම් කියන බවත් එහි අපෙත් හොඳ යාළුවෝ සිටින නිසා පස්වැනි පටුමගේ ජීවත් වන්නේ කවුද කියා දන්නා හෙයින් සේනසිංහ මහතාගේ හඩ හිස් මාස්ටර් වොයිස් බව පැහැදිළි යැයි ද සේනසිංහ මහතා කතා කළත් කතා කරන්නේ වෙනත් අයකු වෙනුවෙන් බව ද කීවේය.දැනට ගැසට් කර ඇති නාගරික සංවර්ධන සැලැස්මට අනුව මෙහි සංවර්ධන කටයුතු සිදුකරන බව කී ගුණවර්ධන මහතා පාර්ලිමේන්තුව සඳහා භූමිය පවරා ගැනීමේ දී අයිතිකරුවන්ට පර්චසයකට ගෙවුවේ රුපියල් 210ක් වූවත් එහි ඇතැම් ඉඩම් කොටස්වල අද ජීවත්වන්නේ කවුද කියා ජනතාව හොඳින් දන්නා බවත් ඇමැතිවරයා පැවැසීය.‍ඉඩම පවරා ගැනීමේදී පවරා ගන්නා පොදු අවශ්‍යතාවය ගැන සඳහන් කළ යුතු වූවත් මෙහි එවැන්නක් සඳහන් කර නොමැති බවට සේනසිංහ මහතා නැගූ චෝදනාවට පිළිතුරු දුන් ඇමැතිවරයා ප්‍රබල නීතියක් වූ නාගරික සංවර්ධන අධිකාරියේ නීතිය යටතේ මෙහි ඉඩම් පවරා ගෙන ඇති බවත් කීය.